作者:李涉
標題:六歎
內容:蓬萊島邊採珠客，西望人寰星漢隔。千重疊浪聳雲高，萬裡平沙連月白。海中洞穴尋難極，水底鮫人半相識。玄蚌初開影暫明，驪龍欲近威難逼。辛苦風濤白首期，得珠卻恨求珠時。隋侯歿世幾千載，只今薄俗空嗤嗤。燕王愛賢築金臺，四方豪俊承風來。秦王燒書殺儒客，肘腋之中千里隔。去年八月幽並道，昭王陵邊哭秋草。今年二月遊函關，秦家城外悲河山。河上山邊車馬路，殘日青煙五陵樹。關東病儒客梁城，五歲十回逢亂兵。燒人之家食人肉，狼虎熾心都未足。城裡愁雲不開城，城頭野草春還綠。五十餘年忠烈臣，臨難守節羞謀身。堂上英髦沉白刃，門前輿隸乘朱輪。千古傷心汴河水，陰天落日悲風起。